**ИЗЈАВA О УСКЛАЂЕНОСТИ ПРОПИСА СА**

**ПРОПИСИМА ЕВРОПСКЕ УНИЈЕ**

1. Овлашћени предлагач прописа – Влада

Обрађивач – Министарство финансија/Управа за спречавање прања новца

2. Назив прописа:

Предлог закона о изменама и допунама Закона о спречавању прања новца и финансирања тероризма

Draft Law amending the Law on the Prevention of Money and the Financing of Terrorism

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):

а) Одредба Споразума која се односи на нормативну садржину прописа,

Наслов VII – Правосуђе, слобода и безбедност, члан 84. Споразума:

1. Стране ће сарађивати како би се спречиле употребу својих финансијских система и одређених нефинансијских сектора за прање прихода од криминалних активности уопште, а нарочито од кривичних дела у вези са дрогама, као и у циљу финансирања тероризма.
2. Сарадња у овој области може укључити административну и техничку помоћ у циљу развоја спровођења прописа и ефикасног функционисања одговарајућих стандарда и механизма за борбу против прања новца и финансирања тероризма истоветних онима које су усвојили Заједница и међународни форуми у овој области, нарочито Финансијска акциона рада група (ФАРГ – ФАТФ).

б) Прелазни рок за усклађивање законодавства према одредбама Споразума,

Усклађивање ће се извршити у року од 4 године од дана потписивања Споразума.

в) Оцена испуњености обавезе које произлазе из наведене одредбе Споразума,

Предложеним решењима садржаним у овом закону се испуњавају захтеви садржани у одредбама ССП.

г) Разлози за делимично испуњавање, односно неиспуњавање обавеза које произлазе из наведене одредбе Споразума,

Нема

д) Веза са Националним програмом за усвајање правних тековина Европске уније,

Веза са Националним програмом за интеграцију Републике Србије у Европску унију је у делу 2. – Способност преузимања обавеза из чланства у ЕУ, поглавље 3.4. – Слободно кретања капитала, 3.4.3. – Спречавање прања новца (део текста: „Управа за спречавања прања новца приступиће изради измена и допуна Закона о спречавању прања новца како би се закон ускладио са 40 нових ФАТФ Препорука које су донете у фебруару 2012. године”).

Извод из Националног програма за усвајање правних тековина Европске уније:

На основу Споразума о стабилизацији и придруживању, Управа за спречавање прања новца надлежна је за имплементацију и усклађивање са европским законодавством у области „текућа плаћања и кретања капитала” (Поглавље 4). Чланом 84. Споразума о стабилизацији и придруживању у области која је регулисана поднасловом VII „правосуђе, слобода и безбедност” превиђена је обавеза Управе за спречавање прања новца да усклади домаћи законодавни систем са међународним стандардима у области спречавања прања новца и финансирања тероризма. Овде је предвиђено усклађивање превенствено са ФАТФ Препорукама, које су обавезне за све чланице Савета Европе. Према овом споразуму, предвиђен је период од четири године од ступања на снагу Споразума за имплементацију и усклађивање са тековинама европског права. Након истека овог рока Европска унија ће извршити евалуацију степена усклађености.

Према Аналитичком извештају Европске комисије (3.4. Поглавље 4 – „Слободно кретања капитала”), Управа за спречавање прања новца је надлежна за имплементацију одговарајућих прописа како би се домаћи систем ускладио са законодавством Европске уније. У овом извештају оцењено је да је српско законодавство делимично усклађено са прописима Европске уније у овој области.

4. Усклађеност прописа са прописима Европске уније:

а) Навођење одредби примарних извора права Европске уније и оцене усклађености са њима:

Уговор о функционисању Европске уније / Глава 5 – Простор слободе, безбедности и правде / Поглавље 4 - Судска сарадња у кривичним стварима / Члан 83. (ранији члан 31. УЕЗ): „1. Европски парламент и Савет могу, директивама донесеним у редовном законодавном поступку, утврдити минимална правила за дефинисање кривичних дела и санкција за нарочито тешке облике криминала са прекограничном димензијом који проистичу из природе или учинка тих кривичних дела или из посебне потребе за заједничком борбом против њих.

У ове облике криминала спадају: тероризам, трговина људима и сексуално искоришћавање жена и деце, илегални промет дроге, илегални промет оружја, прање новца**,** корупција, фалсификовање средстава плаћања, рачунарски криминал и организовани криминал.”

Потпуно усклађен.

б) Навођење секундарних извора права Европске уније и оцене усклађености са њима:

Директива (ЕУ) 2015/843 Европског парламента и Савета од 30. маја 2018. године о измени Директиве (ЕУ) 2015/849 о спречавању коришћења финансијског система у сврхе прања новца или финансирања тероризма, и о измени директива 2009/138/ЕК и 2013/36/ЕУ

Directive (EU) 2018/843 of the Еuropean parliament and of the council of 30 May 2018 amending Directive (EU) 2015/849 on the prevention of the use of the financial system for the purposes of money laundering or terrorist financing, and amending Directives 2009/138/EC and 2013/36/EU.

Потпуно усклађен.

в) Навођење осталих извора права Европске уније и усклађенoст са њима,

/

г) Разлози за делимичну усклађеност, односно неусклађеност, треба навести разлоге,

/

д) Рок у којем је предвиђено постизање потпуне усклађености прописа са прописима Европске уније.

У складу са чланом 72. Споразума о стабилизацији и придруживању.

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

6. Да ли су претходно наведени извори права Европске уније преведени на српски језик?

Не

7. Да ли је пропис преведен на неки службени језик Европске уније?

Да, на енглески језик.

8. Сарадња са Европском унијом и учешће консултаната у изради прописа и њихово мишљење о усклађености.

Приликом израде овог закона, Управа за спречавање прања новца је преко Пројекта за унапређење квалитета пријава сумњивих трансакција и јачање капацитета Управе за спречавање прања новца из средстава IPA 2015 (Enhancing the quality and efficiency of Suspicious Transactions Reporting and Administration for the Prevention of Money Laundering core functions) ангажовала Ђузепеа Ломбарда, као експерта за помоћ Радној групи у изради наведеног закона.

Експерту су достављени сви релевантни извештаји Комитета Манивал и ИЦРГ групе на којима се суштински темељио рад на изради овог закона. Господин Ломбардо је сагледавао овај закона кроз призму ФАТФ Препорука, Извештаја о евалуацији Комитета Манивал и накнадних извештаја о појачаном праћењу након стављања Републике Србије на „сиву листу ФАТФ”.

Наглашавамо да је експерт дао своје мишљење о усклађености одредаба овог закона и са одредбама Пете Директиве ЕУ којом се на нивоу Европске уније врши усклађивање са поменутим међународним стандардима у овој области.

Изузетан допринос у изради овог закона је експертово мишљење у погледу ФАТФ Препорука за које Република Србија још увек није добила повећање оцене, а за које се надамо да ће уследити након доношења овог закона.